**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ**

**ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 1998 թվականի մայիսի 5-ի քաղաքացիական օրենսգրքի (այսուհետ՝ Օրենսգիրք) 188-րդ հոդվածի՝

1. Լրացնել նոր 1.1 և 1.2-րդ մասերով հետևյալ խմբագրությամբ՝

«1.1 Ինքնակամ կառույցը չի կարող ճանաչվել օրինական և ենթակա է քանդման: Նման կառույցի քանդման կարգը և ժամկետները սահմանվում են Կառավարության որոշմամբ:

1.2. Պետության կամ համայնքային սեփականություն հանդիսացող հողամասում ինքնակամ կառույցի քանդման որոշումը կայացնում է համայնքի ղեկավարը:»:

1. 2-րդ մասի 1-3-րդ պարբերությունները ուժը կորցրած ճանաչել:
2. 3-րդ մասի 1-ին պարբերությունում «ինքնակամ կառույցը» բառերից հետո լրացնել «՝ առանց դատարան դիմելու» բառերը.
3. 3-րդ մասի 2-րդ պարբերությունը շարադրել հետևյալ խմբագրությամբ`

«Իր սեփականությունը համարվող տարածքում չգտնվող ինքնակամ կառույցը պետության, համայնքի կամ այլ շահագրգիռ անձի հայցով, որի իրավունքները և օրենքով պահպանվող շահերը խախտվել են, ենթակա է քանդման, իսկ հողամասը` նախկին վիճակի վերականգնման` հողամասի սեփականատիրոջ հաշվին:»:

1. 4-րդ մասը ուժը կորցրած ճանաչել։
2. 5-րդ մասը ուժը կորցրած ճանաչել։

**Հոդված 2. Անցումային դրույթներ**

1. Մինչև սույն օրենքն ուժի մեջ մտնելը ինքնակամ կառույցները ենթակա են օրինականացման սույն հոդվածի 2-10-րդ մասերով նախատեսված պայմաններին համապատասխան՝ Կառավարության սահմանած կարգով:
2. Մինչև սույն օրենքն ուժի մեջ մտնելը ինքնակամ կառույցների վրա չի տարածվում սույն օրենքի 1-ին հոդվածի 1.1 մասով սահմանված կարգավորումները և դրանք ենթակա են օրինականացման՝ Կառավարության սահմանած կարգով:
3. Մինչև սույն Օրենքն ուժի մեջ մտնելը կառուցված ինքնակամ կառույցը կարող է ճանաչվել օրինական` համայնքի ղեկավարի որոշմամբ:
4. Պետական կամ համայնքային սեփականություն հանդիսացող հողամասում գտնվող ինքնակամ կառույցի նկատմամբ ճանաչվում է պետության կամ համայնքի սեփականությունը, անկախ նրանից, թե ով է այն կառուցել:
5. Ինքնակամ կառույցի նկատմամբ ճանաչվում է այն անձի սեփականության իրավունքը, որին սեփականության իրավունքով պատկանում է այն հողամասը, որի վրա գտնվում է կառույցը:
6. Ինքնակամ կառույցի նկատմամբ հողամասի սեփականատիրոջ սեփականության իրավունքի ճանաչումը հիմք չէ ինքնակամ կառույցն օրինական ճանաչելու, ինչպես նաև արգելք չէ սույն հոդվածի 7-րդ մասով նշված հայցի բավարարման համար:
7. Չօրինականացված ինքնակամ կառույցը պետության, համայնքի կամ այլ շահագրգիռ անձի հայցով, որի իրավունքները և օրենքով պահպանվող շահերը խախտվել են, ենթակա է քանդման, իսկ հողամասը` նախկին վիճակի վերականգնման` հողամասի սեփականատիրոջ հաշվին:
8. Ինքնակամ կառույցը կարող է ճանաչվել օրինական միայն այն անձի դիմումով, որին սեփականության իրավունքով պատկանող հողամասում գտնվում է այդ կառույցը:
9. Ինքնակամ կառույցը չի կարող ճանաչվել օրինական, եթե կառույցը պահպանելը խախտում է այլ անձանց իրավունքները և օրենքով պահպանվող շահերը կամ վտանգ է սպառնում քաղաքացիների կյանքին ու առողջությանը:
10. Ինքնակամ կառույցները չեն կարող ճանաչվել օրինական, և դրանք ենթակա են քանդման, եթե կառուցված են Հայաստանի Հանրապետության հողային օրենսգրքի 60 հոդվածով սահմանված հողամասերի վրա, ինչպես նաև ինժեներատրանսպորտային օբյեկտների օտարման կամ անվտանգության գոտիներում կամ կառուցված են քաղաքաշինական նորմերի և կանոնների էական խախտումներով և առաջացնում են հարկադիր սերվիտուտ պահանջելու իրավունք:
11. Օրինականացման ենթակա են կիսակառույց ինքնակամ կառույցի՝ մինչև սույն օրենքն ուժի մեջ մտնելու պահի դրությամբ կառուցված հատվածը՝ սույն հոդվածի 1-10-րդ մասով նախատեսված պայմաններին համապատասխան՝ Կառավարության սահմանած կարգով։
12. Մինչև սույն հոդվածի 11-րդ մասով նախատեսված օրինականացումը կիսակառույց ինքնակամ կառույցը ավարտին հասցնելու շինարարությունը շարունակելը արգելվում է և սույն օրենքն ուժի մեջ մտնելուց հետո կառուցված հատվածի վրա տարածվում են սույն օրենքի 1-ին հոդվածով սահմանված կանոնները:

**Հոդված 3. Եզրափակիչ դրույթ**

1. Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրվանից:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** Վարչական իրավախախտումների վերաբերյալ Հայաստանի Հանրապետության 1985 թվականի դեկտեմբերի 6-ի օրենսգրքի (այսուհետ՝ Օրենսգիրք) 154-րդ հոդվածը շարադրել հետևյալ խմբագրությամբ՝

«**Հոդված 154. Շենքեր և շինություններ ինքնակամ կառուցելը, ինքնակամ կառույցի կասեցման դեպքում շենքեր և շինություններ ինքնակամ կառուցելը շարունակելը**

1. Սեփականության կամ հողօգտագործման իրավունք ունեցող անձի կողմից այդ հողամասի վրա, ինչպես նաև անհատական բնակելի տներում կամ ստորաբաժանված կամ բազմաբնակարան շենքերում կամ շենքներին կից, օրենքով կամ այլ ենթաօրենսդրական նորմատիվ իրավական ակտերով սահմանված կարգով այդ նպատակի համար չհատկացված հողամասում կամ առանց թույլտվության կամ թույլտվությամբ սահմանված պայմանների կամ քաղաքաշինական նորմերի ու կանոնների էական խախտումներով շենք, շինություն կառուցելը, վերակառուցելը կամ առանց թույլտվության այնպիսի շինարարական աշխատանքներ կատարելը, որոնք իրականացնելու համար պահանջվում է շինարարության թույլտվություն կամ տեղադրման թույլտվություն՝

առաջացնում է տուգանքի նշանակում՝ սահմանված նվազագույն աշխատավարձի երկուհազարապատիկի չափով:

2.Սույն հոդվածի 1-ին մասով սահմանված արարքներից որևէ մեկը պետությանը, համայնքներին, քաղաքացիներին կամ իրավաբանական անձանց սեփականության իրավունքով պատկանող հողամասերի վրա կատարելը հողօգտագործման իրավունք չունեցող անձի կողմից՝

առաջացնում է տուգանքի նշանակում սահմանված նվազագույն աշխատավարձի երեքհազարապատիկի չափով:

3.Սույն հոդվածի 1-ին և 2-րդ մասերով սահմանված արարքներից որևէ մեկը կատարելը վարչական տույժ նշանակելու մասին որոշման անբողոքարկելի դառնալուց հետո շարունակելը՝

առաջացնում է տուգանքի նշանակում սահմանված նվազագույն աշխատավարձի հինգհազարապատիկի չափով:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ՕՐԵՆՍԳՐՔՈՒՄ**

**ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 2003 թվականի ապրիլի 18-ի քրեական օրենսգրքի (այսուհետ` Օրենսգիրք) 315.1-րդ հոդվածի`

1. վերնագրում «շինությունների կառուցումը չդադարեցնելը» բառերը փոխարինել «շինությունների կառուցումը շարունակելը» բառերով.
2. 1-ին մասում «կառուցումը կամ վերակառուցումը չդադարեցնելը» բառերը փոխարինել «կառուցումը կամ վերակառուցումը շարունակելը» բառերով.
3. «պատժվում է տուգանքով՝ նվազագույն աշխատավարձի երկուհարյուրապատիկից վեցհարյուրապատիկի չափով» բառերը փոխարինել «պատժվում է տուգանքով նվազագույն աշխատավարձի վեցհազարապատիկի չափով, կամ ազատազրկմամբ՝ մինչև մեկ տարի ժամկետով:»:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՕՐԵՆՍԳՐՔՈՒՄ**

**ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** ՀայաստանիՀանրապետության 2001 թվականի մայիսի 2-ի հողային օրենսգրքի (այսուհետ` Օրենսգիրք) 57-րդ հոդվածի 1.1-րդ մասում՝

1. հանել «և տնօրինման» բառերը.
2. «տրամադրվում է սեփականության իրավունքով կամ վարձակալության` Հայաստանի Հանրապետության կառավարության սահմանած կարգով» բառը փոխարինել «վարձակալության իրավունքով տրամադրվում է տվյալ կառույցն իրականացրած անձին, և այդ անձը ունի այդ կառույցը ձեռքբերելու նախապատվության իրավունք, եթե համայնքը որոշում է այն օտարել:» բառերով:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ**

**ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 2020 թվականի հունիսի 25-ի «Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՕ-332-Ն օրենքի (այսուհետ՝ Օրենք) 2-րդ հոդվածով փոփոխվող 229-րդ հոդվածի 1-ին մասի՝

1. 3-7-րդ կետերում «8-րդ կետերով» բառերից հետո լրացնել «(բացառությամբ սեփականության կամ հողօգտագործման իրավունք ունեցող անձանց կողմից այդ հողամասի վրա ինքնակամ կառուցված շենքերի և շինությունների, այդ թվում՝ բազմաբնակարան շենքերում կամ շենքերին կից ինքնակամ կառույցների)» բառերը:
2. Լրացնել հետևյալ բովանդակությամբ 3.1)-րդ կետով.

««3.1) սույն օրենքի 227-րդ հոդվածի 1-ին մասի 8-րդ կետում նշված սեփականության կամ հողօգտագործման իրավունք ունեցող անձանց կողմից այդ հողամասի վրա ինքնակամ կառուցված շենքերի և շինությունների, այդ թվում՝ բազմաբնակարան շենքերում կամ շենքերին կից ինքնակամ կառույցներ համարվող և հարկվող օբյեկտ համարվող շինությունների համար`

|  |  |
| --- | --- |
| Հարկման բազան | Հարկի դրույքաչափը |
| մինչև 10 միլիոն դրամը ներառյալ | 0,15 տոկոս |
| 10 միլիոն դրամից ավելի` մինչև 25 միլիոն դրամը ներառյալ | 15.000 դրամ` գումարած հարկման բազայի 10 միլիոն դրամը գերազանցող մասի 0.3 տոկոսը |
| 25 միլիոն դրամից ավելի` մինչև 47 միլիոն դրամը ներառյալ | 60.000 դրամ` գումարած հարկման բազայի 25 միլիոն դրամը գերազանցող մասի 0.6 տոկոսը |
| 47 միլիոն դրամից ավելի` մինչև 75 միլիոն դրամը ներառյալ | 192.000 դրամ` գումարած հարկման բազայի 47 միլիոն դրամը գերազանցող մասի 1.2 տոկոսը |
| 75 միլիոն դրամից ավելի` մինչև 100 միլիոն դրամը ներառյալ | 528.000 դրամ` գումարած հարկման բազայի 75 միլիոն դրամը գերազանցող մասի 1.8 տոկոսը |
| 100 միլիոն դրամից ավելի՝ մինչև 200 միլիոն դրամը | 978.000 դրամ` գումարած հարկման բազայի 100 միլիոն դրամը գերազանցող մասի 3 տոկոսը |
| 200 միլիոն դրամից ավելի | 3.978.000 դրամ` գումարած հարկման բազայի 200 միլիոն դրամը գերազանցող մասի 4.5 տոկոսը |

**Հոդված 2.** **Անցումային դրույթներ**

1.2021 թվականի հաշվետու տարվա համար Օրենքի 227-րդ հոդվածի 1-ին մասի 8-րդ կետում նշված սեփականության կամ հողօգտագործման իրավունք ունեցող անձանց կողմից այդ հողամասի վրա ինքնակամ կառուցված շենքերի և շինությունների, այդ թվում՝ բազմաբնակարան շենքերում կամ շենքերին կից ինքնակամ կառույցներ համարվող և հարկվող օբյեկտ համարվող շինությունների համար անշարժ գույքի հարկը հաշվարկվում է անշարժ գույքի շուկայական արժեքին մոտարկված կադաստրային արժեքների և Օրենսգրքի 229-րդ հոդվածի 1-ին մասի 3.1 կետով սահմանված դրույքաչափերի արտադրյալի 25 տոկոսի չափով, 2022 թվականի հաշվետու տարվա համար՝ 30 տոկոսի չափով, 2023 թվականի հաշվետու տարվա համար՝ 35 տոկոսի չափով, 2024 թվականի հաշվետու տարվա համար՝ 50 տոկոսի չափով, 2025 թվականի հաշվետու տարվա համար՝ 75 տոկոսի չափով և 2026 թվականի հաշվետու տարվա և հետագա հաշվետու տարիների համար՝ 100 տոկոսի չափով:

**Հոդված 3.** **Եզրափակիչ դրույթ**

Սույն օրենքն ուժի մեջ է մտնում 2021 թվականի հունվարի 1-ից: